

**ข่าวประชาสัมพันธ์**

**“กรุงไทย” เสริมแกร่งเทคโนโลยีสแกนใบหน้า ยกระดับความปลอดภัยโอนเงิน ผ่าน “Krungthai NEXT” และ“เป๋าตัง” ดีเดย์ มิ.ย.นี้**

ธนาคารกรุงไทย เสริมแกร่งเทคโนโลยีความปลอดภัย สแกนใบหน้าก่อนทำธุรกรรมโอนเงิน และปรับเพิ่มวงเงินผ่านแอปฯ Krungthai NEXT และเป๋าตัง มั่นใจทำธุรกรรมผ่านแอปฯได้คนเดียวเท่านั้น เริ่มมิถุนายน 2566  แนะลูกค้านำบัตรประชาชนขอเพิ่มการยืนยันตัวตนด้วยใบหน้าที่ตู้ ATM สีเทา และสาขาทั่วประเทศ ตั้งแต่วันนี้เป็นต้นไป

**ธนาคารกรุงไทย** ในฐานะธนาคารพาณิชย์ชั้นนำของประเทศ มุ่งมั่นพัฒนาเทคโนโลยีและนวัตกรรมทางการเงิน ตอบโจทย์ลูกค้าทุกกลุ่มอย่างสะดวก รวดเร็ว และปลอดภัย ยกระดับชีวิตคนไทยให้ดีขึ้นในทุกวัน  โดยเดินหน้านำเทคโนโลยีมายกระดับความปลอดภัยในการทำธุรกรรมการเงินอย่างต่อเนื่อง  ทั้งการพัฒนาระบบแจ้งเตือนผู้ใช้งาน เมื่อตรวจพบการบันทึกภาพ  หรือ วิดีโอหน้าจอ  หรือใช้โปรแกรมควบคุมหน้าจอมือถือของผู้ใช้งาน    (Screen Sharing /Screen Recording) เพื่อป้องกันการเข้าถึงแอปฯ จากทางไกล และการยกเลิกส่ง SMS และ e-mail แนบลิงก์  ล่าสุด **ธนาคารพัฒนาระบบการยืนยันตัวตนด้วยใบหน้ามาใช้กับแอปพลิเคชัน Krungthai NEXT และเป๋าตัง**  **เมื่อทำธุรกรรมโอนเงิน หรือปรับเพิ่มวงเงินผ่านแอปฯ**  ดังนี้

1. โอนเงินตั้งแต่ 50,000 บาท ขึ้นไปต่อครั้ง
2. มียอดโอนเงินสะสมทุก 200,000 บาท ต่อวันต่อบัญชี
3. ปรับเพิ่มวงเงินโอนตั้งแต่ 50,000 บาทขึ้นไป

 การยืนยันตัวตนด้วยใบหน้า ทำให้การทำธุรกรรมโอนเงิน **ปลอดภัยมากขึ้น** ทำธุรกรรมผ่านแอปฯ ได้คนเดียวเท่านั้น **สะดวกมากขึ้น** เมื่อต้องการเปลี่ยนอุปกรณ์มือถือ ลืมรหัส หรือเปลี่ยนเบอร์โทรศัพท์ใหม่ในการรับ OTP สำหรับการทำธุรกรรม ทำให้สามารถใช้งานแอปฯ ได้อย่างต่อเนื่อง

  ทั้งนี้ **การยืนยันตัวตนด้วยใบหน้าก่อนโอนเงิน เริ่มในเดือนมิถุนายน 2566** สำหรับลูกค้าที่ยังไม่เคยมีข้อมูลการยืนยันตัวตนด้วยใบหน้า หรือ ข้อมูลไม่อัพเดต สามารถเพิ่มข้อมูลได้ เพียงนำบัตรประชาชนไปขอดำเนินการผ่านธนาคารกรุงไทยทุกสาขา และ ตู้ ATM ที่มีสัญลักษณ์ Confirm ID (ตู้สีเทา)  โดยอัพเดตข้อมูล ครั้งเดียวใช้ได้ทั้ง แอปฯ Krungthai NEXT และเป๋าตัง  สอบถามข้อมูลเพิ่มเติมได้ที่ Krungthai Contact Center 02-111-1111

**ทีม Marketing Strategy**

**25 เมษายน 2566**